REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj**:** 06-2/225-20

29. januar 2021. godine

B e o g r a d

**Z A P I S N I K**

**PETE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU,**

**ODRŽANE 21. DECEMBRA 2020. GODINE**

 Sednica je počela u 8,30 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Sanja Lakić, Velibor Milojčić, dr Aleksandar Martinović, Nebojša Pavlović, Jelena Žarić Kovačević, Daniel Đivanović i Toma Fila.

Sednici su prisustvovali i: Milica Nikolić, zamenik člana doc. dr Mihaila Jokića; Dejan Kesar, zamenik člana Žarka Mićina; Milica Dačić, zamenik člana Nenada Baroša; Bratislav Jugović zamenik člana Đorđa Dabića i Hadži Milorad Stošić, zamenik člana Dragana M. Markovića.

 Sednici nisu prisustvovali članovi Odbora: Đorđe Komlenski, Biljana Pantić Pilja, Vladan Zagrađanin i Sanja Jefić Branković, niti njihovi zamenici.

 Sednici su prisustvovali i: Ivan Jovičić, zamenik predsednika Visokog saveta sudstva, izborni član iz reda sudija i Tatjana Lagumdžija, izborni član Državnog veća tužilaca iz reda javnih tužilaca.

Predsednik Odbora je, pre prelaska na utvrđivanje dnevnog reda, predložio da se na osnovu člana 82. i člana 92. stav 2. Poslovnika Narodne skupštine iz predloženog dnevnog reda Pete sednice Odbora za pravosuđe državnu upravu i lokalnu samoupravu povuče tačka 6. „Utvrđivanje Predloga odluke o prestanku sudijske funkcije (119-1441/20 od 06.10.2020. godine)“.

 Ovo iz razloga što je Predlog odluke o izboru predsednika sudova 119-2592/19 od 17. oktobra 2019. godine koji je Narodnoj skupštini podneo Visoki savet sudstva, sadržao predlog kandidata za predsednika Osnovnog suda u Bačkoj Palanci Ljiljanu Cvetinov, sudiju Osnovnog sudu u Bačkoj Palanci i predlog kandidata za predsednika Prekršajnog suda u Subotici Ljubu Simića, sudija Prekršajnog suda u Subotici. Ovi kandidati su u međuvremenu navršili radni vek, usled čega im je prestala sudijska funkcija, o čemu je Visoki savet sudstva obavestio Odbor dopisom 119-1441/20 od 06. oktobra 2020. godine, u kome je i naveo da povlači ove kandidate iz navedenog predloga za izbor predsednika sudova.

Kako je Visoki savet sudstva dana 18. decembra dostavio novi Predlog odluke o izboru predsednika sudova (119-2131/20 od 18.12.2020. godine), koji ne sadrži navedene kandidate i sudove, to je prestala potreba da Odbor obavesti Narodnu o navedenim okolnostima, te iz tih razloga predlažem povlačenje tačke 6. iz predloženog dnevnog reda, nakon čega će dosadašnja tačka 7. postane tačka 6.

Članovi i zamenici članova odbora su **većinom glasova** prihvatili navedeni predlog.

Takođe, predsedavajući je predložio da se na osnovu člana 76. Poslovnika prredsednik odbora je predložio da Odbor na sednici obavi zajednički načelni pretres o tačkama 1,2,3. i 5. i zajednički načelni pretres o tačkama 4. i 6. Spajanje rasprave za navedene predloge akata predloženo je imajući u vidu da su međusobno uslovljeni i da su rešenja u njima međusobno povezana. Predložio je da se odlučuje o svakoj tački dnevnog reda posebno.

 Članovi i zamenici članova Odbora su **jednoglasno** prihvati ovaj predlog.

Predsednik Odbora je stavio na glasanje, a članovi i zamenici članova Odbora su **jednoglasno** (13 glasova „za“ ) utvrdili sledeći

D n e v n i r e d

1. Razmatranje Predloga odluke o izboru izbornih članova Visokog saveta sudstva iz reda sudija, koji je podneo Visoki savet sudstva (119-2128/20 od 18.12.2020. godine);
2. Razmatranje Predloga odluke o izboru predsednika sudova, koji je podneo Visoki savet sudstva (119-2131/20 od 18.12.2020. godine);
3. Razmatranje Predloga odluke o izboru predsednika sudova, koji je podneo Visoki savet sudstva (119-2129/20 od 18.12.2020. godine);
4. Utvrđivanje Predloga odluke o izboru izbornih članova Državnog veća tužilaca iz reda javnih tužilaca i zamenika javnih tužilaca sa stalnom funkcijom i iz reda profesora pravnih fakulteta (119-1843/20 od 19.11.2020. godine i 119-1491/20 od 20.10.2020. godine);
5. Utvrđivanje Predloga odluke o prestanku funkcije predsednika Apelacionog suda u Kragujevcu i predsednika Privrednog suda u Beogradu (118-42/20 od 06.11.2020. godine);
6. Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Novom Pazaru, Osnovnom javnom tužilaštvu u Lebanu i Osnovnom javnom tužilaštvu u Bečeju (118-336/20 od 26. 02. 2020. godine i 118-1979/20 od 03.12.2020. godine).

**ZAJEDNIČKI NAČELNI PRETRES O TAČKAMA 1,2,3. i 5.** **- Razmatranje Predloga odluke o izboru izbornih članova Visokog saveta sudstva iz reda sudija, koji je podneo Visoki savet sudstva (119-2128/20 od 18.12.2020. godine);** **Razmatranje Predloga odluke o izboru predsednika sudova, koji je podneo Visoki savet sudstva (119-2131/20 od 18.12.2020. godine); Razmatranje Predloga odluke o izboru predsednika sudova, koji je podneo Visoki savet sudstva (119-2129/20 od 18.12.2020. godine);** **Utvrđivanje Predloga odluke o prestanku funkcije predsednika Apelacionog suda u Kragujevcu i predsednika Privrednog suda u Beogradu (118-42/20 od 06.11.2020. godine).**

Predsedavajući je otvorio zajednički načelni pretres u vezi sa ovim tačkama dnevnog reda i reč dao Ivanu Jovičiću, zameniku predsednika Visokog saveta sudstva, izbornom članu iz reda sudija.

Ivan Jovičić je istakao da je Snežana Bjelogrlić, koja je ubedljivo pobedila na izboru za člana Visokog saveta sudstva na nivou osnovnih i prekršajnih sudova, trenutno vršilac funkcije predsednika Osnovnog suda u Ivanjici, te bi njen izbor za člana Visokog saveta sudstva bio nespojiv sa funkcijom predsednika suda. Jovičić je još istakao i da je kandidat Prekršajnog suda u Kraljevu Marija Bažalac oglašena odgovornom za lakši disciplinski prekršaj, te da je dobila javnu opomenu.

Predsedavajući je otvorio raspravu u vezi sa ovim tačkama dnevnog reda, pa kako se niko nije javio za reč, zaključio je objedinjenu raspravu o tačkama 1,2,3. i 5.

**ZAJEDNIČKI NAČELNI PRETRES - Utvrđivanje Predloga odluke o izboru izbornih članova Državnog veća tužilaca iz reda javnih tužilaca i zamenika javnih tužilaca sa stalnom funkcijom i iz reda profesora pravnih fakulteta (119-1843/20 od 19.11.2020. godine i 119-1491/20 od 20.10.2020. godine); Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Novom Pazaru, Osnovnom javnom tužilaštvu u Lebanu i Osnovnom javnom tužilaštvu u Bečeju (118-336/20 od 26. 02. 2020. godine i 118-1979/20 od 03.12.2020. godine.**

Predsedavajući je otvorio zajednički načelni pretres u vezi sa ovim tačkama dnevnog reda i reč dao Tatjani Lagumdžiji, izbornom članu Državnog veća tužilaca.

Tatjana Lagumdžija je ispred Državnog veća tužilaca predložila da Odbor prihvati predlog odluke o predloženim kandidatima, ističući da predloženi kandidati uživaju profesionalni ugled u tužilačkoj organizaciji.

Predsedavajući je otvorio raspravu u vezi sa ovim tačkama dnevnog reda, pa kako se niko nije javio za reč, zaključio je objedinjenu raspravu o tačkama 4. i 6. nakon čega se prešlo na odlučivanje o svakoj tački dnevnog reda.

**PRVA TAČKA - Razmatranje Predloga odluke o izboru izbornih članova Visokog saveta sudstva iz reda sudija, koji je podneo Visoki savet sudstva (119-2128/20 od 18.12.2020. godine)**

Predsednik je predložio:

-Da Odbor konstatuje da je Predlog odluke o izboru članova Visokog saveta sudstva iz reda sudija Visoki savet sudstva podneo kao ovlašćeni predlagač, u skladu sa članom 20. stav 1,2. i 3. i članom 35. Zakona o Visokom savetu sudstva, te da predloži Narodnoj skupštini da prihvati Predlog odluke o izboru članova Visokog saveta sudstva iz reda sudija.

-Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** (sa 13 glasova „za“) prihvatili navedene predloge.

**DRUGA TAČKA - Razmatranje Predloga odluke o izboru predsednika sudova, koji je podneo Visoki savet sudstva (119-2131/20 od 18.12.2020. godine)**

Predsednik je predložio:

-Da Odbor konstatuje da je Visoki savet sudstva podneo Predlog odluke o izboru predsednika sudova, kao ovlašćeni predlagač, u skladu sa članom 71. stav 1. Zakona o sudaijama i člana 201. Poslovnika Narodne skupštine Republike Srbije, te da predloži Narodnoj skupštini da prihvati Predlog odluke o izboru 68 predsednika za osnovne i prekršajne sudove u Republici Srbiji**.**

-Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** (sa 13 glasova „za“) prihvatili navedene predloge.

**TREĆA TAČKA - Razmatranje Predloga odluke o izboru predsednika sudova, koji je podneo Visoki savet sudstva (119-2129/20 od 18.12.2020. godine)**

Predsednik je predložio:

-Da Odbor konstatuje da je Visoki savet sudstva podneo Predlog odluke o izboru predsednika sudova, kao ovlašćeni predlagač, u skladu sa članom 71. stav 1. Zakona o sudaijama i člana 201. Poslovnika Narodne skupštine Republike Srbije, te predlaže Narodnoj skupštini da prihvati Predlog odluke o izboru 17 predsednika za Viši sud u Sremskoj Mitrovici, Privredni sud u Nišu i 15 osnovnih i prekršajnih sudovu u Republici Srbiji.

-Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** (sa 13 glasova „za“) prihvatili navedene predloge.

**ČETVRTA TAČKA - Utvrđivanje Predloga odluke o izboru izbornih članova Državnog veća tužilaca iz reda javnih tužilaca i zamenika javnih tužilaca sa stalnom funkcijom i iz reda profesora pravnih fakulteta (119-1843/20 od 19.11.2020. godine i 119-1491/20 od 20.10.2020. godine)**

Predsednik je predložio:

-Da Odbor utvrdi Predlog odluke o izboru članova Državnog veća tužilaca iz reda javnih tužilaca i zamenika javnih tužilaca i iz reda profesora pravnog fakulteta:

I

Za članove Državnog veća tužilaca iz reda javnih tužilaca i zamenika javnih tužilaca biraju se:

1) iz Republičkog javnog tužilaštva:

Branko Stamenković, zamenik Republičkog javnog tužioca;

2) iz apelacionih javnih tužilaštava, Tužilaštva za organizovani kriminal i Tužilaštva za ratne zločine:

Milan Tkalac, javni tužilac u Apelacionom javnom tužilaštvu u Novom Sadu;

3) iz viših javnih tužilaštava:

Tanja Vukićević, zamenik javnog tužioca u Višem javnom tužilaštvu u Beogradu;

4) iz osnovnih javnih tužilaštava:

Boris Pavlović, javni tužiolac u Trećem osnovnom javnom tužilaštvu u Beogradu,

Predrag Milovanović, zamenik javnog tužioca u Drugom osnovnom javnom tužilaštvu u Beogradu,

5) iz javnih tužilaštava sa teritorije autonomne pokrajine:

Branislava Inić Jašarević, zamenik javnog tužioca u Apelacionom javnom tužilaštvu u Novom Sadu.

II

Za člana Državnog veća tužilaca iz reda profesora pravnog fakulteta bira se:

dr Slobodan Orlović, redovni profesor Pravnog fakulteta Univerziteta u Novom Sadu.

Članovi i zamenici članova Odbora su **jednoglasno** (sa 13 glasova „za“) prihvatili navedene predloge.

-Da Odbor ovaj predlog odluke uputiti Narodnoj skupštini po **hitnom postupku**, u skladu sa članom 167. Poslovnika Narodne skupštine, kako bi Narodna skupština što pre obavila izbor članova Državnog veća tužilaca iz reda javnih tužilaca i zamenika javnih tužilaca i iz reda profesora pravnog fakulteta i na taj način omogućila nesmetan rad Državnog veća tužilaca.

 -Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** (sa 13 glasova „za“) prihvatili navedene predloge.

**PETA TAČKA - Utvrđivanje Predloga odluke o prestanku funkcije predsednika Apelacionog suda u Kragujevcu i predsednika Privrednog suda u Beogradu (118-42/20 od 06.11.2020. godine)**

Predsednik je predložio:

-Da Odbor utvrdi Predlog odluke o prestanku funkcije predsednika Apelacionog suda u Kragujevcu i predsednika Privrednog suda u Beogradu:

I

 Dubravki Damjanović, predsedniku Apelacionog suda u Kragujevcu, prestaje funkcija predsednika suda, zbog izbora za sudiju Vrhovnog kasacionog suda.

II

Jovanu Jovanoviću, predsedniku Privrednog suda u Beogradu, prestaje funkcija predsednika suda, zbog izbora za sudiju Vrhovnog kasacionog suda.

Članovi i zamenici članova Odbora su **većinom glasova** prihvatili navedeni predlog.

-Da Odbor ovaj predlog odluke uputiti Narodnoj skupštini po **hitnom postupku**, u skladu sa članom 167. Poslovnika Narodne skupštine, s obzirom na to da je potrebno da Narodna skupština donošenjem predložene odluke stvori uslove da Visoki savet sudstva bez odlaganja predloži kandidate za izbor predsednika Apelacionog suda u Kragujevcu i Privrednog suda u Beogradu, u skladu sa članom 74. stav 4. Zakona o sudijama, čime bi se obezbedili uslovi za nesmetan rad ovih sudova.

 -Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili navedene predloge.

**ŠESTA TAČKA - Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Novom Pazaru, Osnovnom javnom tužilaštvu u Lebanu i Osnovnom javnom tužilaštvu u Bečeju (118-336/20 od 26. 02. 2020. godine i 118-1979/20 od 03.12.2020. godine)**

Predsednik je predložio:

-Da Odbor utvrdi Predlog odluke o prestanku funkcije javnog tužioca u Osnovnom javnom tužilaštvu u Novom Pazaru, Osnovnom javnom tužilaštvu u Lebanu i Osnovnom javnom tužilaštvu u Bečeju

I

 Nerminu Koškovcu, javnom tužiocu u Osnovnom javnom tužilaštvu u Novom Pazaru, prestaje funkcija dana 19. septembra 2020. godine, usled navršenja radnog veka.

II

Stanislavu Stankoviću, javnom tužiocu u Osnovnom javnom tužilaštvu u Lebanu, prestaje funkcija dana 21. decembra 2020. godine, usled navršenja radnog veka.

III

Mihalju Pakaiu, javnom tužiocu u Osnovnom javnom tužilaštvu u Bečeju, prestaje funkcija dana 12. maja 2021. godine, usled navršenja radnog veka.

Članovi i zamenici članova Odbora su **jednoglasno** prihvatili navedeni predlog.

-Da Odbor Predlog odluke uputiti Narodnoj skupštini po **hitnom postupku**, u skladu sa članom 167. Poslovnika Narodne skupštine, s obzirom na to da je potrebno da Narodna skupština donošenjem predložene odluke stvori uslove da se bez odlaganja pokrene postupak za izbor javnog tužioca u Osnovnom javnom tužilaštvu u Novom Pazaru, Osnovnom javnom tužilaštvu u Lebanu i Osnovnom javnom tužilaštvu u Bečeju, u skladu sa članom 74. Zakona o javnom tužilaštvu

 -Da za izvestioca na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili navedene predloge.

Sednica je završena u 8,50 časova.

SEKRETAR PREDSEDNIK

Sanja Pecelj Vladimir Đukanović